เรคกูเลเตอร์รื้อโครงสร้างค่าไฟฟ้าใหม่
เรคกูเลเตอร์รื้อโครงสร้างค่าไฟฟ้าใหม่ แจงต้นทุนให้ชัดเจน ยันไม่ทำให้ค่าไฟเพิ่ม เริ่มใช้บิลรอบเดือนก.ค.
15 มี.ค. 2554

เรคกูเลเตอร์รื้อโครงสร้างค่าไฟฟ้าใหม่ แจงต้นทุนให้ชัดเจน ยันไม่ทำให้ค่าไฟเพิ่ม เริ่มใช้บิลรอบเดือนก.ค.
นางพัลลภา เรืองรอง  กรรมการกำกับกิจการพลังงาน (เรคกูเลเตอร์)  เปิดเผยภายหลังบรรยาพิเศษเรื่อง”เจาะลึก โครงสร้างค่าไฟ” ว่า  ขณะนี้อยู่ระหว่างการปรับปรุงโครงสร้างอัตราค่าไฟฟ้าใหม่เพื่อทำให้เห็นต้นทุนการผลิตไฟฟ้าที่แท้จริง แต่จะไม่ส่งผลกระทบต่ออัตราค่าไฟฟ้าฐานที่เรียกเก็บจากประชาชนเพราะถือเป็นการบริหารต้นทุนให้ชัดเจนมากขึ้น เนื่องจากโครงสร้างค่าไฟฟ้าเดิมใช้มาตั้งแต่ปี 2543 ไม่สอดคล้องกับปัจจัยแวดล้อมทีเปลี่ยนไปหลายด้าน
ทั้งนี้ โครงสร้างค่าไฟฟ้าใหม่จะแยกเป็นค่าไฟฟ้าฐาน ซึ่งเป็นอัตราคงที่ตามเดิมและค่าไฟฟ้าผันแปรอัตโนมัติ(เอฟที) แต่จะมีการย้ายตัวแปรที่ใช้ในการคำนวณค่าไฟฟ้า ที่เดิมอยู่ในค่าเอฟที เช่น อัตราซื้อไฟฟ้าจากเอกชน  อัตราส่วนเพิ่มการรับซื้อไฟฟ้าจากพลังงานหมุนเวียน(แอดเดอร์) กองทุนพัฒนารอบโรงไฟฟ้า  รวมทั้งภาระการอุดหนุนค่าไฟฟรี 90 หน่วย  มาอยู่ในค่าไฟฟ้าฐานด้วย
ขณะเดียวกันจะมีการปรับผลตอบแทนการลงทุนของ 3 การไฟฟ้าซึ่งจะต้องคำนวณกันใหม่ให้เหมาะสมเพราะการลงทุนบางโครงการเกิดขึ้นมานานแล้วน่าจะมีโอกานปรับลดลงได้ ส่วนค่าเอฟทีจะเหลือตัวแปรคือ ค่าเชื้อเพลิงที่ใช้ในการผลิตไฟฟ้าอย่างเดียว  ซึ่งจะมีการปรับขึ้นลงตามราคาในตลาดโลก  
อย่างไรก็ตามการปรับโครงสร้างค่าไฟครั้งนี้เป็นตามกฏหมายว่าด้วยพ.ร.บ.ประกอบกิจการพลังงานที่กำหนดให้ค่าไฟฟ้าจะต้องสะท้อนต้นทุนที่แท้จริงและจะปรากฏในบิลค่าไฟฟ้าที่ประชาชนสามารถตรวจสอบได้  ซึ่งหลังจากนี้เมื่อได้ข้อสรุปทั้งหมดจะจัดทำประชาพิจารณ์เดือนพ.ค. ก่อนเสนอคณะกรรมการนโยบายพลังงานแห่งชาติ(กพช.) เพื่อประกาศใช้ในบิลค่าไฟเดือนก.ค. ต่อไป 
"จะมีการบริหารจัดการโครงสร้างค่าไฟฟ้าใหม่มากขึ้นเพื่อให้เห็นถึงต้นทุนการผลิตไฟฟ้าจริงๆ เพราะตัวแปรบางตัวใช้มานานแล้ว เช่นแผนการลงทุนและประสิทธิภาพการดำเนินงานของโรงไฟฟ้า  นอกจากนี้จะมีการจัดทำแผนประหยัดหรือลดใช้ไฟฟ้าที่ได้รับผลตอบแทนเหมือนโรงไฟฟ้า  ซึ่งจะทำให้ค่าไฟฟ้าฐานลดลงได้ "นางพัลลภากล่าว
นางพัลลภา กล่าวถึง มาตรการช่วยเหลือผู้ใช้ไฟฟ้าฟรี 90 หน่วย/เดือนว่า ได้นำภาระการอุดหนุนค่าไฟในวงเงิน 1.2 หมื่นล้านบาท ไปคำนวณในค่าไฟฟ้าฐานด้วย เพื่อเป็นการเกลี่ยภาระให้กับผู้ใช้ไฟฟ้ารายอื่นๆ  แต่จะไม่มีผลให้ต้องปรับขึ้นค่าไฟฟ้า